“พาณิชย์” เชื่อมั่นตัวเลขส่งออกปี 61 โต 8% แม้ช่วงพ.ย.ขยับลง 0.95% เซ่นสงครามการค้า
“พาณิชย์” เชื่อมั่นตัวเลขส่งออกปี 61 โต 8% แม้ช่วงพ.ย.ขยับลง 0.95% เซ่นสงครามการค้าสหรัฐฯ-จีน
21 ธ.ค. 2561

ผู้สื่อข่าวรายงานว่า สำนักงานนโยบายและยุทธศาสตร์การค้า กระทรวงพาณิชย์ เปิดเผยตัวเลขการค้าระหว่างประเทศของไทยในเดือน พ.ย.61 พบว่าภาพรวมการส่งออกลดลง 0.95% มูลค่า 21,237.2 ล้านเหรียญสหรัฐฯ จากตลาดฯคาดจะขยายตัว 3.1-3.2% ซึ่งผลกระทบหลักเกิดจากความขัดแย้งทางการค้าระหว่างจีนกับสหรัฐฯ ที่ส่งผลต่อไทยมากขึ้น จนกระทบต่อการส่งออกไทยไปจีน โดยเฉพาะสินค้าซัพพลายเชน อีกทั้งยังส่งผลต่อการส่งออกไปยังประเทศอื่นๆ ทั้งเกาหลี และไต้หวัน
ส่วนตัวเลขการนำเข้า พ.ย. 61 ขยายตัว 14.66% มูลค่า 22,415 ล้านเหรียญสหรัฐฯ ส่งผลให้ดุลการค้าขาดดุล 1,177.8 ล้านเหรียญสหรัฐฯ
ทั้งนี้ ในช่วง 11 เดือนปี 61 (ม.ค.-พ.ย.61) การส่งออกขยายตัว 7.29% มูลค่า 232,725 ล้านเหรียญสหรัฐฯ ส่วนการนำเข้าขยายตัว 14.77% มูลค่า 231,343.9 ล้านเหรียญสหรัฐฯ ส่งผลให้ดุลการค้าเกินดุล 1,381.1 ล้านเหรียญสหรัฐฯ
อย่างไรก็ตาม กระทรวงพาณิชย์ ยังคงคาดว่าการส่งออกในปี 61 จะยังขยายตัวได้ตามเป้าหมายที่ 8%